1 Grunnleggende sykepleie

Modulen gir en introduksjon til sykepleie som fag og yrke og tar utgangspunkt i mennesker som er syke og hjelpetrengende. Modulen legger vekt på grunnleggende kunnskaper og ferdigheter en sykepleier må ha for å kunne hjelpe. Felles for alle pasienter er behov for omsorg ved sykdom og endringer i livssituasjonen. Studenten skal lære å observere, planlegge, gjennomføre, dokumentere og evaluere sykepleietiltak til pasienten. Modulen vil dessuten gi en innføring i helsefremmende, forebyggende, behandlende, lindrende og rehabiliterende sykepleieoppgaver i forhold til pasientens behov og situasjon. Det vil også bli gitt undervisning i livreddende tiltak og førstehjelp. Modulen skal bidra til at studenten oppnår kunnskaper om menneskets anatomiske oppbygning og hvordan de enkelte organer og organsystemer fungerer selvstendig og i forhold til hverandre. Kunnskaper i biokjemi vil bidra til å belyse hvordan patofysiologiske prosesser starter og utvikles. Modulen omfatter også mikrobiologi og tiltak for å ivareta et hygienisk miljø.

